Avhandlingen er en samfunnsvitenskapelig analyse av tidlige resultater av implementeringen
fiskeriforvaltningsreformene i Sør Afrika og Mozambique. Forvaltningsreformene var del av
landenes overordnede demokratiseringsprosesser i kjølvannet av hhv avskaffelse av apartheid
i 1994 og slutten på borgerkrigen i 1992. Et av målene for forvaltningsreformene var
sosioøkonomisk utvikling for fattige fiskersamfunn, og et viktig virkemiddel skulle være økt
brukergruppedeltakelse både i beslutnings- og gjennomføringsfasene. Dette var et ambisiøst
prosjekt, i og med at historisk sett var det svært lite rom for politisk deltakelse og organisering
for folk flest, og dermed var det lite erfaring å bygge på. Et hovedfokus i avhandlingen er
hvordan interne maktforhold i fiskerorganisasjoner påvirket prosessene og potensialet for økt
medbestemmelse og innflytelse. Den påpeker betydningen av å ta høyde for lokale
maktstrukturer og enkeltaktørers interesse i forvaltningssystemenes utforming og
implementering. Hvis ikke, er forvaltningsreformer tilbøyelig til å mislykkes når man
sammenlikner med de opprinnelige målene og gode hensiktene. Avhandlingen viser at til
tross for at en viktig målgruppe for reformene var de fattigste fiskerne, var lokale makteliter
best posisjonert til å delta i prosessene for å implementere forvaltningsreformene og
nyttiggjøre seg mulighetene som følger med. Både i fiskerorganisasjoner og på
myndighetsnivå var det mangelfulle systemer for kontroll, ansvarliggjøring, og sanksjonering
dersom prosessene tok feil vending. Til tross for at en stor målgruppe (de fattigste fiskerne) i
liten grad evnet å nyttiggjøre seg mulighetene som kunne bidra til deres sosioøkonomiske
utvikling, skjedde det en betydelig bevisstgjøring og læringseffekt for fiskerne og deres
organisasjoner. Slike erfaringer er viktige byggesteiner i samfunn i overgang til demokrati.
Over tid kan dette erfaringsgrunnlaget bidra til at fattige, marginaliserte grupper i større grad
kan påvirke beslutningsprosessene, og dermed bidra til å definere betingelsene for egen
utvikling